PERUSTELUT

1. EHDOTUKSEN TAUSTA

Euroopan unionin toiminnasta tehdyssä sopimuksessa vahvistetaan unionin rahoitusta koskeva perussääntö, jonka mukaan unionin vuotuinen talousarvio on laadittava monivuotista rahoituskehystä noudattaen. Sen varmistamiseksi, etteivät yhteisen maatalouspolitiikan (YMP) rahoittamiseen käytettävät määrät ylitä markkinoihin liittyvien menojen ja suorien tukien rahoittamiseen käytettäviä otsakkeen 2 vuotuisia enimmäismääriä, jotka vahvistetaan neuvoston asetuksessa Euroopan unionin toiminnasta tehdyn sopimuksen 312 artiklan 2 kohdan mukaisesti, yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä annetussa neuvoston asetuksessa (EY) N:o 73/2009[1] säädetään rahoituskurimekanismista. Kyseisen mekanismin mukaan suorien tukien tasoa olisi mukautettava silloin kun suorien tukien ja markkinoihin liittyvien menojen rahoittamista koskevien ennusteiden mukaan – ottaen huomioon Euroopan maatalouden tukirahaston (maataloustukirahasto) ja Euroopan maaseudun kehittämisen maatalousrahaston (maaseuturahasto) väliset määrärahojen siirrot – rahoituskehyksen otsakkeeseen 2 sisältyvä vuotuinen enimmäismäärä ylittyy.

Vuoden 2014 talousarvioesitystä laadittaessa on havaittu suorien tukien ja markkinoihin liittyvien menojen ensimmäisten talousarvioennusteiden osoittavan, että otsakkeeseen 2 sisältyvä vuotuinen enimmäismäärä (maataloustukirahaston ja maaseuturahaston välisten siirtojen jälkeen) todennäköisesti ylittyy. Niinpä suorien tukien tasoa olisi alennettava enimmäismäärien noudattamiseksi.

Sen vuoksi komissio tekee ehdotuksen, joka koskee suorien tukien mukautusasteen vahvistamista kalenterivuodelle 2013 ja jonka Euroopan parlamentti ja neuvosto hyväksyvät viimeistään 30. kesäkuuta 2013 asetuksen (EY) N:o 73/2009, sellaisena kuin se on muutettuna Euroopan parlamentin ja neuvoston asetuksella (EU) N:o 671/2012[2], 11 artiklan 1 kohdan mukaisesti. Jos mukautusastetta ei kuitenkaan ole vahvistettu 30. kesäkuuta 2013 mennessä, komissio vahvistaa sen yhteisen maatalouspolitiikan rahoituksesta annetun neuvoston asetuksen (EY) N:o 1290/2005[3] 18 artiklan 4 kohdan mukaisesti.

Tässä asetuksessa vahvistetun mukautusasteen määrittämisen lisäksi asetuksen (EY) N:o 1290/2005 18 artiklan 5 kohdassa säädetään, että komissio voi käytettävissään olevien uusien seikkojen perusteella ehdottaa mukautusasteen mukauttamista. Komissio tarkastelee markkinoihin liittyvien menojen ja suorien tukien ennusteita uudelleen laatiessaan lokakuussa 2013 vuoden 2014 talousarvioesityksen oikaisukirjelmää ja ehdottaa tarvittaessa mukautusasteen mukauttamista. Neuvosto voi mukauttaa mukautusastetta viimeistään 1. joulukuuta 2013.

2. KUULEMISTEN JA VAIKUTUSTENARVIOINTIEN TULOKSET

Tällä ehdotuksella pannaan täytäntöön neuvoston asetuksen (EY) N:o 73/2009 11 artiklassa ja neuvoston asetuksen (EY) N:o 1290/2005 18 artiklassa säädetyt säännöt. Intressitahojen kuulemista ja vaikutusten arviointia ei tarvittu.

3. EHDOTUKSEN OIKEUDELLISET NÄKÖKOHDAT

Tässä ehdotuksessa vahvistetaan rahoituskurista johtuvan mukautusasteen prosenttimäärä kalenterivuoden 2013 osalta.

Koska jäsenvaltioilla on mahdollisuus suorittaa viljelijöille maksuja suorien tukien sääntöjenmukaisen maksamisajanjakson päätyttyä ja koska rahoituskurista johtuva mukautusaste voi vaihdella kalenterivuosittain, rahoituskurin vaikutus viljelijöille myönnettävien suorien tukien määriin ei saisi vaihdella sen mukaan, milloin jäsenvaltiot suorittavat maksut viljelijöille. Viljelijöiden tasavertaisen kohtelun varmistamiseksi mukautusastetta olisi sovellettava viljelijöille myönnettävien suorien tukien määriin ainoastaan kalenterivuonna 2013 jätettyjen tukihakemusten osalta riippumatta siitä, milloin maksu tosiasiallisesti suoritetaan.

Yksi YMP:n ongelmista on edelleen suorien tukien epätasainen jakautuminen pienille ja suurille tuensaajille. Tukien tasapainoisempaa jakautumista koskevan tavoitteen edistämiseksi tässä asetuksessa ehdotetaan rahoituskurista johtuvan mukautusasteen soveltamista 5 000 euroa ylittäviin määriin. Tämä on yhdenmukaista sen kanssa, mitä rahoituskurin osalta ehdotetaan YMP:n uudistuksen yhteydessä yhteisen maatalouspolitiikan tukijärjestelmissä viljelijöille myönnettäviä suoria tukia koskevista säännöistä annettavaa asetusta koskevan komission ehdotuksen[4] 8 artiklassa.

Bulgariassa, Romaniassa ja Kroatiassa (edellyttäen, että se liittyy Euroopan unioniin, ja sen liittymispäivästä alkaen) sovellettavia suoria tukia otetaan kalenterivuonna 2013 asteittain käyttöön. Sen vuoksi rahoituskuria ei sovelleta näihin jäsenvaltioihin.

4. TALOUSARVIOVAIKUTUKSET

Rahoituskurista johtuvan mukautusasteen laskeminen on osa vuoden 2014 talousarvioesityksen laadintaa. Sillä pyritään varmistamaan, että noudatetaan markkinoihin liittyvien menojen ja suorien tukien otsakkeeseen 2 sisältyvää varainhoitovuoden 2014 vuotuista enimmäismäärää (maataloustukirahaston ja maaseuturahaston välisten määrärahasiirtojen jälkeen), joka vahvistetaan 7.–8. helmikuuta 2013 kokoontuneen Eurooppa-neuvoston monivuotista rahoituskehystä koskevissa päätelmissä[5]. Päätelmien mukaan otsakkeeseen 2 sisällytetään kriisivaraus, joka muodostetaan tekemällä kunkin vuoden alussa suoriin tukiin vähennys rahoituskurimekanismin avulla.

Suorien tukien ja markkinoihin liittyvien menojen ensimmäiset talousarvioennusteet osoittavat, että suorien tukien, joita voidaan myöntää viljelijöille kalenterivuoden 2013 osalta, kokonaismäärää on tarpeen alentaa 1 471,4 miljoonalla eurolla soveltamalla rahoituskuria. Tarkoituksena on varmistaa, että noudatetaan varainhoitovuoden 2014 vuotuista enimmäismäärää, joka vahvistetaan 7.–8. helmikuuta 2013 kokoontuneen Eurooppa-neuvoston monivuotista rahoituskehystä koskevissa päätelmissä ja josta on vähennetty maaseuturahaston käytettäviksi asetetut määrät asetuksen (EY) N:o 73/2009 10 artiklan b alakohdan ja 136 artiklan sekä yhteisen maatalouspolitiikan tukijärjestelmissä viljelijöille myönnettäviä suoria tukia koskevista säännöistä annettavaa asetusta koskevan komission ehdotuksen 52 artiklan mukaisesti. Rahoituskurista johtuvaan vähennykseen sisältyvät myös kriisivarauksen muodostamiseksi tarvittavat 424,5 miljoonaa euroa.

Rahoituskurista johtuvan mukautusasteen prosenttimäärä, joka on tarpeen enimmäismäärän noudattamiseksi, on 4,981759 %. Se on laskettu ottaen huomioon, että sitä sovelletaan ainoastaan 5 000 euroa ylittäviin määriin ja ettei sitä sovelleta kaikissa jäsenvaltioissa.

Kyseisen mukautusasteen soveltaminen aiheuttaa sen, että suorien tukien määrät alenevat niiden budjettikohtien osalta, jotka koskevat viljelijöiden kalenterivuoden 2013 osalta (varainhoitovuosi 2014) jättämiin tukihakemuksiin liittyviä menoja. Rahoituskurin soveltamisesta johtuva kokonaisvähennys on 1 471,4 miljoonaa euroa.

5. VALINNAISET TIEDOT

Tässä asetuksessa ehdotettu rahoituskurista johtuva mukautusaste perustuu tässä vaiheessa 7.–8. helmikuuta 2013 kokoontuneen Eurooppa-neuvoston monivuotista rahoituskehystä koskeviin päätelmiin. Rahoituskurista johtuvan mukautusasteen lopullinen laskenta riippuu vuosia 2014–2020 koskevan monivuotisen rahoituskehyksen vahvistamisesta annettavassa neuvoston asetuksessa vahvistettavasta otsakkeen 2 enimmäismäärästä ja Euroopan parlamentin, neuvoston ja komission välillä budjettiyhteistyöstä ja moitteettomasta varainhoidosta tehdystä toimielinten sopimuksesta.

2013/0087 (COD)

Ehdotus

EUROOPAN PARLAMENTIN JA NEUVOSTON ASETUS

asetuksessa (EY) N:o 73/2009 säädettyjen suorien tukien mukauttamisasteesta kalenterivuodeksi 2013

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan unionin toiminnasta tehdyn sopimuksen ja erityisesti sen 43 artiklan 2 kohdan,

ottavat huomioon Euroopan komission ehdotuksen,

sen jälkeen, kun ehdotus on toimitettu kansallisille parlamenteille,

[ottavat huomioon Euroopan talous- ja sosiaalikomitean lausunnon[6],]

[ottavat huomioon alueiden komitean lausunnon[7],]

noudattavat tavallista lainsäätämisjärjestystä,

sekä katsovat seuraavaa:

(1) Yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä 19 päivänä tammikuuta 2009 annetun neuvoston asetuksen (EY) N:o 73/2009[8] 11 artiklan 1 kohdassa säädetään, että yhteisen maatalouspolitiikan (YMP) markkinoihin liittyvien menojen ja suorien tukien rahoittamiseen käytettävien määrien on varainhoitovuonna 2014 oltava neuvoston Euroopan unionin toiminnasta tehdyn sopimuksen 312 artiklan 2 kohdan mukaisesti hyväksymän asetuksen soveltamiseksi vahvistettujen vuotuisten enimmäismäärien mukaiset. Asetuksen (EY) N:o 73/2009 11 artiklan 1 kohdassa säädetään myös, että suorien tukien mukautuksesta (rahoituskuri) on päätettävä silloin kun suorien tukien ja markkinoihin liittyvien menojen rahoittamiseen liittyvät ennusteet, korotettuina kyseisen asetuksen 10 c ja 136 artiklan soveltamisesta johtuvilla määrillä ja ennen kyseisen asetuksen 10 a artiklan soveltamista ottamatta huomioon 300 000 000 euron marginaalia, osoittavat vuotuisen enimmäismäärän ylittyvän. Asetuksen (EY) N:o 73/2009 11 artiklan 2 kohdan mukaan Euroopan parlamentti ja neuvosto päättävät kyseisestä mukautuksesta viimeistään 30 päivänä kesäkuuta komission ehdotuksesta, joka on esitettävä viimeistään soveltamiskalenterivuoden 31 päivänä maaliskuuta.

(2) Vuoden 2014 talousarvioesitystä laadittaessa vahvistettujen suorien tukien ja markkinoihin liittyvien menojen ennusteet osoittavat, että Euroopan maatalouden tukirahaston (maataloustukirahasto) vuotuinen enimmäismäärä todennäköisesti ylittyy varainhoitovuoden 2014 osalta, kun otetaan huomioon 7–8 päivänä helmikuuta 2013 kokoontuneen Eurooppa-neuvoston monivuotista rahoituskehystä koskevissa päätelmissä tarkoitetun kriisivarauksen muodostamistarve. Asetuksen (EY) N:o 73/2009 liitteessä I luetelluille suorille tuille olisi sen vuoksi vahvistettava mukautusaste.

(3) Yleisesti ottaen viljelijälle, joka jättää suoria tukia koskevan tukihakemuksen tietylle kalenterivuodelle (N), maksetaan tuet tiettynä varainhoitovuodelle (N+1) sijoittuvana maksamisajanjaksona. Jäsenvaltioilla on kuitenkin mahdollisuus tietyin rajoituksin suorittaa viljelijöille maksuja kyseisen maksamisajanjakson päätyttyä. Tällaisia maksuja saatetaan suorittaa seuraavana varainhoitovuonna. Kun rahoituskuria sovelletaan tiettyyn kalenterivuoteen, mukautusastetta ei pitäisi soveltaa maksuihin, joita koskevat tukihakemukset on jätetty muina kalenterivuosina kuin sinä, johon rahoituskuria sovelletaan. Viljelijöiden tasavertaisen kohtelun varmistamiseksi on asianmukaista säätää, että mukautusastetta sovelletaan maksuihin, joista on jätetty tukihakemus sinä kalenterivuonna, johon rahoituskuria sovelletaan, riippumatta siitä, milloin maksu viljelijälle suoritetaan.

(4) Rahoituskurimekanismi ja tuen mukauttaminen otettiin käyttöön vuoden 2003 YMP:n uudistuksen yhteydessä. Molemmissa välineissä viljelijöille myönnettävien suorien tukien määrää alennettiin lineaarisesti. Ottaen huomioon vaikutukset, jotka aiheutuvat suorien tukien jakautumisesta epätasaisesti pienille ja suurille tuensaajille, tukien mukauttamista on tukien tasapainoisemman jakautumisen varmistamiseksi sovellettu 5 000 euroa ylittäviin määriin. Asetuksen (EY) N:o 73/2009 10 a artiklassa tarkoitetun suorien tukien mukautuksen osalta sovelletaan kalenterivuoden 2013 osalta samaa poikkeusta kuin tukien mukauttamisen osalta. Myös rahoituskuria olisi sovellettava samalla tavalla tukien tasapainoisemman jakautumisen edistämiseksi; sen vuoksi on asianmukaista säätää, että mukautusastetta sovelletaan vain 5 000 euroa ylittäviin määriin.

(5) Asetuksen (EY) N:o 73/2009 11 artiklan 3 kohdassa säädetään, että sovellettaessa kyseisen asetuksen 121 artiklassa vahvistettua tukien lisäystä koskevaa aikataulua kaikkiin uusissa jäsenvaltioissa myönnettäviin suoriin tukiin, siten kuin ne on määritelty kyseisen asetuksen 2 artiklan g kohdassa, rahoituskuria ei pitäisi soveltaa uusiin jäsenvaltioihin ennen sen kalenterivuoden alkua, jolloin uusissa jäsenvaltioissa sovellettavien suorien tukien taso on vähintään yhtä suuri kuin muissa jäsenvaltioissa sovellettava tällaisten tukien taso. Koska Bulgariassa ja Romaniassa suoriin tukiin sovelletaan kalenterivuonna 2013 tukien lisäystä koskevaa aikataulua, tässä asetuksessa vahvistettua mukautusastetta ei pitäisi soveltaa viljelijöille näissä maissa maksettaviin tukiin.

(6) Asetusta (EY) N:o 73/2009 on mukautettu Kroatian liittymisasiakirjalla. Kyseisestä mukautuksesta johtuvat muutokset tulevat voimaan Kroatian liittymissopimuksen voimaantulopäivänä sillä edellytyksellä, että kyseinen sopimus tulee voimaan. Koska Kroatiaan sovelletaan kalenterivuonna 2013 asetuksen (EY) N:o 73/2009 121 artiklassa säädettyä tukien lisäystä koskevaa aikataulua, tässä asetuksessa vahvistettua mukautusastetta ei pitäisi soveltaa viljelijöille Kroatiassa maksettaviin tukiin, edellyttäen, että se liittyy Euroopan unioniin, ja sen liittymispäivästä alkaen,

OVAT HYVÄKSYNEET TÄMÄN ASETUKSEN:

1 artikla

1. Asetuksen (EY) N:o 73/2009 2 artiklan d alakohdassa tarkoitettujen viljelijöille myönnettävien suorien tukien määriä, jotka ylittävät 5 000 euroa ja joista on jätetty tukihakemus kalenterivuoden 2013 osalta, alennetaan 4,981759 prosenttia.

2. Edellä 1 kohdassa säädettyä vähennystä ei sovelleta Bulgariaan, Romaniaan ja Kroatiaan.

2 artikla

Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.

Asetuksen 1 artiklan 2 kohtaa sovelletaan Kroatian liittymissopimuksen voimaantulopäivästä sillä edellytyksellä, että kyseinen sopimus tulee voimaan.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Euroopan parlamentin puolesta Neuvoston puolesta

Puhemies Puheenjohtaja

RAHOITUSSELVITYS || FS/13/283098

6.15.2013.1

|| PÄIVÄYS: 11.03.2013

1. || BUDJETTIKOHTA: Ks. talousarvioennuste mukauttamisen jälkeen ja alamomenttikohtainen rahoituskuri: 05 03 01 01 (Tilatukijärjestelmä) 05 03 01 02 (Yhtenäisen pinta-alatuen järjestelmä) 05 03 01 03 (Erillinen sokerituki) 05 03 01 04 (Erillinen hedelmä- ja vihannestuki) 05 03 01 05 (Erityistuki (68 artikla) – Tuotannosta irrotetut suorat tuet) 05 03 01 06 (Erillinen marjatuki) 05 03 02 06 (Emolehmäpalkkio) 05 03 02 07 (Emolehmälisäpalkkiot) 05 03 02 13 (Lammas- ja vuohipalkkio) 05 03 02 14 (Lammas- ja vuohialan lisäpalkkio) 05 03 02 28 (Silkkiäistoukkien tuki) 05 03 02 39 (Lisätuki sokerijuurikkaan ja -ruo’on viljelijöille) 05 03 02 40 (Puuvillan pinta-alatuki) 05 03 01 44 (Erityistuki (68 artikla) – Tuotantoon sidotut suorat tuet) 05 03 02 50 (Posei – Euroopan unionin tukiohjelmat) 05 03 02 52 (Posei - Egeanmeren saaret) Kriisivarauksen alamomentti || MÄÄRÄRAHAT: 30 107 milj. euroa 7 302 milj. euroa 274 milj. euroa 12 milj. euroa 473 milj. euroa 11 milj. euroa 882 milj. euroa 47 milj. euroa 21 milj. euroa 7 milj. euroa 0,5 milj. euroa 20 milj. euroa 230 milj. euroa 987 milj. euroa 406 milj. euroa 19 milj. euroa 424,5 milj. euroa

2. || TOIMENPITEEN NIMI: Ehdotus: EUROOPAN PARLAMENTIN JA NEUVOSTON ASETUS asetuksessa (EY) N:o 73/2009 säädettyjen suorien tukien mukauttamisasteesta kalenterivuodeksi 2013

3. || OIKEUSPERUSTA: Euroopan unionin toiminnasta tehdyn sopimuksen 43 artiklan 2 kohta

4. || TAVOITTEET: Asetuksessa vahvistetaan rahoituskurista johtuva mukautusaste, jota sovelletaan viljelijöille myönnettävien suorien tukien määriin, jotka ylittävät 5 000 euroa ja joista on jätetty tukihakemus kalenterivuoden 2013 osalta.

5. || VAIKUTUKSET TALOUSARVIOON || 12 kk:n AJANJAKSO (milj. euroa) || KULUVA VARAIN-HOITOVUOSI 2013 (milj. euroa) || SEURAAVA VARAINHOITO-VUOSI 2014 (milj. euroa)

5.0 || MENOT - EU:N TALOUSARVIOSTA (TUET/INTERVENTIOT) - KANSALLISISTA TALOUSARVIOISTA - MUISTA LÄHTEISTÄ || -1 471.4 + 424.5 || ei sovelleta || -1 471.4 + 424.5

5.1 || TULOT - EU:N OMAT VARAT (MAKSUT/TULLIT) - KANSALLISISTA TALOUSARVIOISTA || || ||

|| || 2015 || 2016 || 2017 || 2018

5.0.1 || MENOARVIO || || || ||

5.1.1 || TULOARVIO || || || ||

5.2 || LASKUTAPA: Ks. Huomautuksia

6.0 || MAHDOLLISUUS RAHOITUKSEEN TOTEUTETTAVANA OLEVAN TALOUSARVION KYSEISEEN LUKUUN OTETUISTA MÄÄRÄRAHOISTA || ei sovelleta

6.1 || MAHDOLLISUUS RAHOITUKSEEN TOTEUTETTAVANA OLEVAN TALOUSARVION LUKUJEN VÄLISILLÄ SIIRROILLA || ei sovelleta

6.2 || LISÄTALOUSARVION TARVE || EI

6.3 || MYÖHEMPIIN TALOUSARVIOIHIN OTETTAVAT MÄÄRÄRAHAT || EI

HUOMAUTUKSIA: Rahoituskurista johtuvan mukautusasteen laskenta perustuu 7.–8. helmikuuta 2013 kokoontuneen Eurooppa-neuvoston monivuotista rahoituskehystä koskeviin päätelmiin. Lopulliset rahoitusvaikutukset riippuvat kuitenkin vuosia 2014–2020 koskevan monivuotisen rahoituskehyksen vahvistamisesta annettavassa neuvoston asetuksessa vahvistettavasta otsakkeen 2 enimmäismäärästä ja Euroopan parlamentin, neuvoston ja komission välillä budjettiyhteistyöstä ja moitteettomasta varainhoidosta tehdystä toimielinten sopimuksesta. Vuoden 2014 talousarvioesitystä varten tehdyt ensimmäiset talousarvioennusteet suorista tuista ja markkinoihin liittyvistä menoista ovat osoittaneet, että suorien tukien, joita voidaan myöntää viljelijöille kalenterivuoden 2013 osalta, kokonaismäärää on rahoituskuria soveltamalla tarpeen alentaa 1 471,4 miljoonalla eurolla sen varmistamiseksi, että maaseuturahaston varainhoitovuoden 2014 enimmäismäärää noudatetaan, sekä kriisivarauksen muodostamiseksi (424,5 miljoonaa euroa). Tarvittava rahoituskurista johtuva mukautusaste on 4,981759 %. Mukautusaste on laskettu ottaen huomioon viljelijöille myönnettävien, 5 000 euroa alittavien suorien tukien arvioitu osuus jokaisessa suoran tuen järjestelmässä, johon sovelletaan rahoituskuria, ja jokaisessa jäsenvaltiossa Bulgariaa, Romaniaa ja Kroatiaa lukuun ottamatta. Bulgariassa, Romaniassa ja Kroatiassa (edellyttäen, että se liittyy Euroopan unioniin, ja sen liittymispäivästä alkaen) sovellettavia suoria tukia otetaan kalenterivuonna 2013 edelleen asteittain käyttöön. Sen vuoksi niihin ei sovelleta rahoituskuria. Rahoituskurista johtuvien vähennysten arvioidut määrät ovat alamomenteittain seuraavat: 05 03 01 01 (Tilatukijärjestelmä) || 1 172,3 milj. euroa

05 03 01 02 (Yhtenäisen pinta-alatuen järjestelmä) || 160,5 milj. euroa

05 03 01 03 (Erillinen sokerituki) || 9,5 milj. euroa

05 03 01 04 (Erillinen hedelmä- ja vihannestuki) || 0,35 milj. euroa

05 03 01 05 (Erityistuki (68 artikla) – Tuotannosta irrotetut suorat tuet) || 19,9 milj. euroa

05 03 01 06 (Erillinen marjatuki) || 0,2 milj. euroa

05 03 02 06 (Emolehmäpalkkio) || 38,7 milj. euroa

05 03 02 07 (Emolehmälisäpalkkiot) || 2,4 milj. euroa

05 03 02 13 (Lammas- ja vuohipalkkio) || 0,3 milj. euroa

05 03 02 14 (Lammas- ja vuohialan lisäpalkkio) || 0,2 milj. euroa

05 03 02 28 (Silkkiäistoukkien tuki) || 0,0 milj. euroa

05 03 02 39 (Lisätuki sokerijuurikkaan ja -ruo’on viljelijöille) || 1,1 milj. euroa

05 03 02 40 (Puuvillan pinta-alatuki) || 11,6 milj. euroa

05 03 01 44 (Erityistuki (68 artikla) – Tuotantoon sidotut suorat tuet) || 39,5 milj. euroa

05 03 02 50 (Posei – Euroopan unionin tukiohjelmat) || 14,5 milj. euroa

05 03 02 52 (Posei - Egeanmeren saaret) || 0,3 milj. euroa

||

Maataloustukirahaston nettoenimmäismäärä varainhoitovuodelle 2014 on laskettu käyttäen perustana markkinoihin liittyvien menojen ja suorien tukien enimmäismäärää, joka sisältyy otsakkeeseen 2 7.–8. helmikuuta 2013 kokoontuneen Eurooppa-neuvoston monivuotista rahoituskehystä koskevien päätelmien mukaisesti ja josta on vähennetty maataloustukirahaston ja maaseuturahaston väliset määrärahasiirrot asetuksen (EY) N:o 73/2009 10 artiklan b alakohdan ja 136 artiklan sekä yhteisen maatalouspolitiikan tukijärjestelmissä viljelijöille myönnettäviä suoria tukia koskevista säännöistä annettavaa asetusta koskevan komission ehdotuksen 52 artiklan mukaisesti.

Ehdotetulla asetuksella on talousarviovaikutuksia siinä suhteessa, että suorien tukien talousarviomäärärahoja koskevista ensimmäisistä ennusteista (ennen rahoituskurin harkitsemista) on vähennetty edellä esitetyt määrät tässä asetusluonnoksessa ehdotetun mukautusasteen soveltamisen jälkeen. Näin ollen vuoden 2014 talousarvioesityksen luvun 05 03 (Suorat tuet) osalta pyydetyt, tämän rahoitusselvityksen 1 kohdassa esitetyt määrärahat niiden alamomenttien osalta, joihin sovelletaan rahoituskuria, varmistavat maataloustukirahaston enimmäismäärien noudattamisen varainhoitovuonna 2014 sekä kriisivaraukseen liittyvän määrän käyttöön saamisen.

[1] EUVL L 30, 31.1.2009, s. 16.

[2] EUVL L 204, 31.7.2012, s. 11.

[3] EUVL L 277, 21.10.2005, s. 1.

[4] KOM(2011) 625/2, 19.10.2011.

[5] EUCO 37/13, 8.2.2013.

[6] EUVL C […], […], s. […].

[7] EUVL C […], […], s. […].

[8] EUVL L 30, 31.1.2009, s. 16.